Bəzən işlədiyiniz proqram "donur". Ora-bura çıqqıldatmağınız və klaviaturanın müxtəlif klavişlərini basmağınız da heç bir nəticə vermir. Doğrudur, əməliyyat sistemi özü problemi tapıb aradan qaldırmağa cəhd edir.
Ancaq sizin gözləməyə vaxtınız yoxdursa, Task Manager adlı xidməti proqramın köməyi ilə özünüz “asılıb qalmış” proqramın işini sona çatdıra bilərsiniz. Bu üsulla vaxtınıza qənaət etsəniz də, nəzərə alın ki, yadda saxlanılmamış bütün verilənlər itəcək. Əgər üzərində işlədiyiniz sənəd sizin üçün çox vacibdirsə və onun saxlanmasını istəyirsinizsə, bir neçə dəqiqə gözləyin və əməliyyat sisteminə problemi həll etməyə imkan verin.

|  | Addım-addım |  |  |

"Asılıb qalmış" proqramın işinin dayandırılması 1. Tapşırıqlar zolağının kontekst menyusunu açın. Bunun üçün zolağın üzərində siçanın sağ düyməsini çıqqıldadın. Menyudan Start Task Manager bəndini seçin (yaxud ﹤Ctrl+Shift+Esc> klavişlər kombinasiyasını basın). Uyğun pəncərə açılacaq.
2. Applications səhifəsinə keçin. Burada hazırda işlək vəziyyətdə olan proqramların siyahısı əks olunur. Proqramların durumuna (statusuna) diqqət yetirin. Hazırda çalışan proqramların statusu "Running" ("İşləyir"), "asılıb qalmış" proqramların statusu isə "Not responding" ("Cavab vermir") olur.
3. Paint proqramını başladın və Applications səhifəsindəki dəyişiklikləri izləyin.
4. Siyahıda Paint proqramının adı olan sətri seçin və End Task düyməsini çıqqıldadın. Paint proqramının icrası dayandırılacaq və onun adı siyahıdan silinəcək.
Nəzərə alın ki, bu əməliyyat, adətən, "asılıb qalmış" proqramlar üzərində aparılır.