Elektron cədvəldə bir sətirdə, yaxud bir sütunda yerləşmiş verilənlərə sıra deyilir.
Diaqram özü mürəkkəb obyekt olub aşağıdakı elementar obyektlərdən təşkil olunur: sıra, ox, başlıq, legenda, qurulma sahəsi.
Diaqram istər bir sıraya, istərsə də bir neçə sıraya görə qurula bilər. Bu halda hər bir sıra olaraq seçdirilmiş diapazonun uyğun sətri, yaxud sütunu götürülür. Başlığı istifadəçi müəyyənləşdirir və o, adətən, diaqramın üstündə yerləşdirilir. Diaqrama legenda - sıraların adlarının, başqa sözlə, dəyişənlərin işarələrinin siyahısını da əlavə etmək olar. Oxlarla əhatə olunmuş qurulma sahəsi verilənlər sırasını yerləşdirmək üçün nəzərdə tutulub. Nəticələrin təhlilini əlverişli etmək üçün qurulma sahəsinə tor da əlavə etmək olar.
Verilmiş cədvələ uygun diaqram qurmaq üçün:
1. Öncə həmin cədvəlin diaqramda əks olunacaq qiymətlərin yerləşdiyi xanalar diapazonunu seçdirin.
2. Sonra Insert menyusunun Charts bölümündə diaqram növünə uyğun düyməni çıqqıldadın. Bu zaman seçilmiş diaqramın müxtəlif növləri təklif olunacaq.
3. Münasib variant seçildikdən sonra iş sahəsində kiçik çərçivədə diaqram qurulur. Eyni zamanda alətlər zolağında diaqramın tərtibatını və üslubunu kökləmək üçün variantlar əks olunur. Zərurət olarsa, diaqrama dəyişikliklər etmək - ad əlavə etmək, oxları adlandırmaq, rəngləri dəyişmək, diaqramın üslubunu dəyişmək olar.