Sətirdə hər bir simvolun durduğu mövqedən asılı olaraq öz nömrəsi olur. Bu nömrədən həmin simvolun tapılması, yaxud sətirdən kəsilib ayrılması üçün istifadə etmək olar. Sətirdə simvolların nömrələnməsi Python dilində 0-dan başlanır. İkinci simvolun nömrəsi 1, üçüncünün 2 olur və beləcə davam edir. Proqramlaşdırmada bu nömrəyə indeks indeks deyilir. İndeksə görə sətirdə konkret simvolu bilmək olar. Əgər mənfidirsə, onda sətrə tərsinə - sondan başlanğıca doğru baxılır. Məsələn:
>>> s = 'Sətirlər'
>>> s[2]
't'
>>> s[-3]
'l'
İki indeksdən istifadə etməklə sətrin bir hissəsini ayırmaq olar. Ona kəsik deyilir.
>>> s[0:5]
'Sətir'
Diqqət edin ki, ikinci indeks olaraq 5 göstərilsə də, həmin mövqedəki simvol kəsilib ayrılmış sətirdə yoxdur. Başqa sözlə, ikinci indeksin mövqeyində olan simvol kəsiyə daxil edilmir. Bu indekslərdən hər hansı birini göstərməmək də olar. Əgər birinci indeks buraxılmışsa, Python avtomatik olaraq kəsiyə 0-cı simvoldan başlayır, ikinci indeks buraxılmışsa, sonadək bütün simvolları götürür.
>>> s = 'Sətirlər'
>>> s[:5]
'Sətir'
>>> s[5:]
'lər'
Sətirdə boşluq simvolları da daxil olmaqla bütün simvolların sayına sətrin uzunluğu deyilir. Xüsusi len() funksiyasının köməyi ilə sətrin uzunluğunu bilmək olar.
>>> s = 'Bakı Dövlət Universiteti'
>>> len(s)
24
Proqram işləyərkən istifadə olunan bütün verilənlər kompüterin operativ yaddaşında saxlanır. Proqram başqa qaynaqlarda yerləşmiş verilənlərə xarici verilənlər kimi baxır. Verilənlərin xarici mənbələrdən alınması əməliyyatına giriş və ya daxiletmə, verilməsinə isə çıxış deyilir. Sətir tipli kəmiyyətləri də ədədi verilənlər kimi klaviaturadan proqrama daxil etmək üçün input() funksiyasından istifadə olunur. Bu funksiya daxil edilən kəmiyyəti sətir kimi qəbul edir. Məsələn, a = input() komandasının icrası zamanı klaviaturada 123 ədədini yığıb ﹤Enter﹥ klavişini basdıqdan sonra a dəyişəni 123 qiymətini deyil, '123 ' qiymətini alır. Ona görə də bəzən kəmiyyətləri bir tipdən başqasına çevirmək lazım gəlir. Python dilində kəmiyyətləri bir tipdən başqasına çevirmək üçün funksiyalar vardır.