İnformasiya texnologiyaları |  | 5

Şəbəkədəki bütün kompüterlərin bənzərsiz nömrəsi - IP-ünvanı ("ay-pi ünvanı" kimi tələffüz olunur) olur. Hər bir ünvan 32-bitli ikilik ədəddir. Əlverişlilik baxımından həmin ədəd aralarında nöqtə olan dörd onluq ədəd şəklində göstərilir. Bu onluq ədədlərin hər biri isə 0-dan 255-dək qiymət ala bilər.
IP-ünvan iki hissədən ibarətdir: şəbəkənin nömrəsi və bəndin nömrəsi. Ayrıca şəbəkədə ünvanlar inzibatçı tərəfindən xüsusi olaraq belə şəbəkələr üçün ehtiyatda saxlanmış ünvan bloklarından (10.0.0.0/8, 172.16.0.0/12 və ya 192.168.0.0/16) seçilə bilər. Əgər şəbəkə İnternetin tərkib hissəsi kimi işləyəcəksə, onda şəbəkənin ünvanı provayder, yaxud regional İnternet qeydiyyatçısı (Regional Internet Registry, RIR) tərəfindən verilir.
Aydındır ki, belə rəqəmlər yığınını yadda saxlamaq çətindir. Buna görə də domen adları sistemi - DNS (Domain Name System) yaradılıb və bu sistem IP-ünvanların əvəzinə, istifadəçi üçün daha anlamlı olan adlardan (məsələn: www.ict.az) istifadə etməyə imkan verir. Belə ki, istifadəçi ünvan sahəsində həmin adı yığdıqda DNS-serverlər onu avtomatik olaraq IP-ünvana (məsələn, 62.212.230.48) çevirir. Sonra bu IP-ünvana görə veb-serverə müraciət olunur.
Şəbəkədə olan bütün adlar müxtəlif səviyyəli domenlərə bölünüb. Hər bir ölkə üçün birinci səviyyəli domen ayrılıb. Məsələn, “.az” domeni Azərbaycana, “.de” domeni Almaniyaya, “.ru” domeni Rusiyaya məxsusdur. Ərazi domenləri adlanan belə domenlərlə yanaşı, birinci səviyyəli digər domenlər də mövcuddur. Məsələn, “.com” domeni kommersiya qurumlarını, “ .gov” domeni hökumət təşkilatlarını birləşdirir. Birinci səviyyəli domenlər azdır və yeni domenlər nadir hallarda meydana çıxır. Hər bir birinci səviyyəli domen çox böyük sayda daha aşağı səviyyəli domeni ünvanlaya bilər. Hər bir domenin sahibi öz domeninin altdomenlərini yarada bilər.